62018TJ0690_RES
Дело T‑690/18
Sony Interactive Entertainment Europe Ltd
срещу
Служба на Европейския съюз за интелектуална собственост
Решение на Общия съд (осми състав) от 19 декември 2019 година
„Марка на Европейския съюз — Производство по отмяна — Словна марка на Европейския съюз „Vita“ — Решение, взето след отмяна на предходно решение от Общия съд — Член 65, параграф 6 от Регламент (ЕО) № 207/2009 (понастоящем член 72, параграф 6 от Регламент (ЕС) 2017/1001) — Сила на пресъдено нещо“
Жалба за отмяна — Отменително съдебно решение — Последици — Задължение за приемане на мерки за изпълнение — Обхват — Съобразяване както на мотивите, така и на диспозитива на съдебното решение — Обратно действие на отмяната
(член 65, параграф 6 от Регламент № 207/2009 на Съвета)
(вж. т. 45 и 54)
Марка на Европейския съюз — Процедурни разпоредби — Мотивиране на решенията — Член 75, първо изречение от Регламент № 207/2009 — Обхват, идентичен с този на член 296 ДФЕС
(член 296 ДФЕС, член 75, първо изречение от Регламент № 207/2009 на Съвета)
(вж. т. 47)
Жалба за отмяна — Основания — Липса или непълнота на мотивите — Грешка в преценката — Разграничаване
(членове 263 ДФЕС и 296 ДФЕС)
(вж. т. 48)
Съдебно производство — Сила на пресъдено нещо — Обхват
(вж. т. 52)
Резюме
В решение Sony Interactive Entertainment Europe/EUIPO — Vieta Audio (Vita) (T‑690/18), постановено на 19 декември 2019 г., Общият съд се произнася по обхвата на силата на пресъдено нещо във връзка с решението си Sony Computer Entertainment Europe/EUIPO — Vieta Audio (Vita) (наричано по-нататък „решение T‑35/16“) (
1
). С настоящото решение Общият съд отменя решението на четвърти апелативен състав на Службата на Европейския съюз за интелектуална собственост (EUIPO), постановено в производство по отмяна (
2
) на марката на Европейския съюз „Vita“, което е взето, след като Общият съд отменя в решение T‑35/16 предходно решение на пети апелативен състав (наричано по-нататък „предходното решение“).
С решение T‑35/16 Общият съд е отменил предходното решение поради служебно разгледаното основание липса на мотиви, като същевременно отбелязва, че някои части от предходното решение не са били опорочени от липса на мотиви. Що се отнася до тези части, четвърти апелативен състав приема, че e обвързан от изводите на пети апелативен състав, тъй като Общият съд ги бил потвърдил.
В конкретния случай Общият съд приема изтъкнатото от жалбоподателя основание, че четвърти апелативен състав не е изпълнил задължението си да предприеме мерките за изпълнението на решение T‑35/16 (
3
). От друга страна, според Общия съд от решение T‑35/16 следва, че той не се е произнесъл по материалната законосъобразност на предходното решение и че следователно силата на пресъдено нещо се отнася само до мотивите на предходното решение като съществено процесуално изискване, а не до материалната му законосъобразност. От друга страна, Общият съд посочва, че силата на пресъдено нещо обхваща само мотивите на съдебно решение, които са необходимата основа на неговия диспозитив и поради това са неразривно свързани с него. Следователно частите от предходното решение, за които Общият съд отбелязва, че не са опорочени от липса на мотиви, не могат да се разглеждат като придобили сила на пресъдено нещо.
С оглед на всичко изложено по-горе, Общият съд приема, че четвърти апелативен състав не е обвързан от изводите на пети апелативен състав и следователно е бил длъжен да се произнесе отново по всички въпроси, които са релевантни във връзка с отмяната на спорната марка.
(
1
)	Решение от 12 декември 2017 г., Sony Computer Entertainment Europe/EUIPO — Vieta Audio (Vita) (T‑35/16, непубликувано, EU:T:2017:886).
(
2
)	По смисъла на член 51, параграф 1, буква а) от Регламент (ЕО) № 207/2009 на Съвета от 26 февруари 2009 година относно марката на Европейския съюз (ОВ L 78, 2009 г., стр. 1).
(
3
)	Основание, изведено от нарушение на член 65, параграф 6 от Регламент № 207/2009.